Diari Oficial de la Generalitat Valenciana


Sumari del DOGV 9871, del 14-06-2024 (2024/5481)

RESOLUCIÓ de 8 de maig de 2024, de la Conselleria d'Hisenda, Economia i Administració Pública, per la qual es convoquen en l'exercici 2024 subvencions destinades al suport de grups d'investigació en economia pública dels centres d'investigació de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9871

Data del DOGV
:   14-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5481


Data del document
:   08-05-2024

Organisme emissor
:   Conselleria de Hacienda, Economía y Administración Pública

Tipus de document
:   Resolució

Anàlisi jurídica

 Descriptors 

:   * Conselleria d'Hisenda, Economia i Administració Pública

RESOLUCIÓ de 8 de maig de 2024, de la Conselleria d'Hisenda, Economia i Administració Pública, per la qual es convoquen en l'exercici 2024 subvencions destinades al suport de grups d'investigació en economia pública dels centres d'investigació de la Comunitat Valenciana. [2024/5481]  
Índex  
Primer. Objecte i condicions de la concessió de la subvenció  
Segon. Finançament i import de la convocatòria  
Tercer. Entitats beneficiàries  
Quart. Sol·licitants  
Quint. Requisits dels grups d'investigació i els components d'estos  
  
Sext. Quantia de la subvenció i activitat finançable  
Sèptim. Criteris de valoració  
Octau. Forma i termini de presentació de sol·licituds  
Nové. Documentació que s'ha d'adjuntar a la sol·licitud  
Dècim. Justificació de les subvencions  
Onzé. Pagament de les subvencions  
Dotzé. Ordenació i instrucció  
Tretzé. Mitjans de publicació i notificació dels diferents tràmits  
Catorzé. Òrgan competent per a la resolució i recursos  
Quinzé. Efectes  
Setzé. Recursos contra la convocatòria  
  
Mitjançant l'Orde 2/2019, de 7 de febrer, de la Conselleria d'Hisenda i Model Econòmic (DOGV 8486, 14.02.2019), modificada per l'Orde 11/2021, de 7 d'octubre, de la Conselleria d'Hisenda i Model Econòmic (DOGV 9196, 18.10.2021), s'aproven les bases reguladores per a la concessió de subvencions destinades al suport de grups d'investigació en economia pública dels centres d'investigació de la Comunitat Valenciana.  
L'apartat 2 de l'article 11 de les bases reguladores establix que el procediment per a la concessió de subvencions s'iniciarà d'ofici i es farà mitjançant convocatòries, que desenvoluparan la tramitació necessària per a la concessió d'estes subvencions.  
En virtut del que s'ha exposat i de conformitat amb el que preveu el Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, així com el que disposa el Decret 133/2023, de 10 d'agost, del Consell, d'aprovació del Reglament orgànic i funcional de la Conselleria d'Hisenda, Economia i Administració Pública, i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, resolc:  
  
  
Primer. Objecte i condicions de la concessió de la subvenció  
1. L'objecte d'esta resolució és realitzar la convocatòria per a l'exercici 2024 de les subvencions destinades al suport de grups d'investigació en economia pública dels centres d'investigació de la Comunitat Valenciana, regulades en l'Orde 2/2019, de 7 de febrer, de la Conselleria d'Hisenda i Model Econòmic, modificada per l'Orde 11/2021, de 7 d'octubre, de la Conselleria d'Hisenda i Model Econòmic.  
  
2. Estes subvencions tenen caràcter plurianual i una duració màxima de quatre anys.  
3. Les condicions per a la sol·licitud, la tramitació, la resolució i la notificació seran les que establixen les bases reguladores esmentades i esta convocatòria.  
  
Segon. Finançament i import de la convocatòria  
1. Les subvencions que es convoquen es finançaran amb càrrec a la línia S0312000 del subprograma pressupostari 611B00, Finançament autonòmic, del pressupost de gastos de la Generalitat, recollida en els annexos de transferències i subvencions de la Llei 8/2023, de 27 de desembre, de pressupostos de la Generalitat per a l'exercici 2024, o l'equivalent en els exercicis successius, pels imports màxims següents:  
  
  
2024 2025 2026 2027 2028  
12.500 75.000 75.000 75.000 62.500  
  
  
2. Les anualitats corresponents a exercicis futurs quedaran condicionades a l'existència de crèdit adequat i suficient en els pressupostos corresponents de la Generalitat. La modificació de la distribució inicialment aprovada requerirà la tramitació de l'expedient corresponent de reajustament d'anualitats.  
  
Tercer. Entitats beneficiàries  
Les entitats beneficiàries d'estes subvencions seran les universitats del sistema universitari valencià, d'acord amb l'article 2 de la Llei 4/2007, de 9 de febrer, de coordinació del sistema universitari valencià, així com els centres d'investigació de la Comunitat Valenciana, que complisquen els requisits establits en les bases reguladores.  
  
  
Quart. Sol·licitants  
1. Els sol·licitants seran els investigadors o les investigadores principals.  
2. Les sol·licituds hauran de comptar amb la firma de la persona que exercisca la representació legal de l'entitat en matèria d'investigació i de la persona sol·licitant.  
3. En el cas d'entitats privades, llevat que la documentació ja estiga en poder de l'administració actuant, l'imprés esmentat en l'apartat anterior haurà d'estar acompanyat d'una còpia del document acreditatiu de la representació legal de la persona que dona conformitat a la sol·licitud en nom de l'entitat sol·licitant. No obstant això, en el cas d'universitats privades, si la representació legal de qui actua en nom de la universitat resulta de les seues normes d'organització i funcionament, no serà necessari aportar el document acreditatiu de la representació legal. D'altra banda, estes entitats hauran d'acreditar el compliment de la normativa sobre integració laboral de persones amb discapacitat o, si és el cas, l'exempció d'esta obligació, segons el que preveu l'article 7 de la Llei 11/2003, de 10 d'abril, sobre l'Estatut de les persones amb discapacitat.  
  
  
Quint. Requisits dels grups d'investigació i els components d'estos  
1. El grup d'investigació haurà d'haver desenvolupat al llarg de la seua trajectòria activitats d'investigació econòmica. Així mateix, durant el període de vigència de la subvenció haurà de dur a terme activitats o projectes d'investigació d'economia pública, que hauran de quedar reflectits en el seu pla de treball.  
2. S'entendran per activitats relacionades amb l'economia pública les englobades dins d'alguna de les àrees següents:  
a) Fallades del mercat i béns públics  
b) Economia del benestar  
c) Gasto públic, eficiència i equitat  
d) Finançament de polítiques de gasto  
e) Imposició i elecció pública  
f) Sistemes fiscals  
g) Hisenda autonòmica i local  
h) Federalisme fiscal  
i) Anàlisi econòmica i avaluació de polítiques públiques  
j) Dèficits fiscals i deute públic. Sostenibilitat de les finances públiques.  
k) Pressupost i regles fiscals  
l) Economia pública internacional  
m) Regulació pública  
3. El grup d'investigació haurà d'estar format, com a mínim, per tres persones investigadores doctores amb vinculació funcionarial, estatutària o contractual amb un centre d'investigació i en servici actiu, un dels quals serà l'investigador o la investigadora principal. Esta vinculació haurà de mantindre's durant tot el període de vigència de la subvenció.  
  
4. L'investigador o la investigadora principal haurà de:  
a) Tindre formalitzada la vinculació amb l'entitat beneficiària en una categoria professional que requerisca ser doctor.  
b) Tindre reconegut o, si és el cas, avaluat positivament, almenys, un tram d'avaluació de l'activitat investigadora per la Comissió Nacional d'Avaluació de l'Activitat Investigadora (CNEAI) o per l'AVAP, o haver finalitzat com a investigador o investigadora principal algun projecte d'I+D+i amb duració mínima de dos anys del Pla nacional o estatal d'I+D+i o del Programa marc de la Unió Europea.  
5. La resta dels membres del grup d'investigació haurà de ser personal investigador doctor que tinga formalitzada amb un centre d'investigació la vinculació funcionarial, estatutària o laboral que cobrisca, almenys, el període de vigència de la subvenció i estar en servici actiu. Els membres del grup d'investigació que pertanguen a una entitat diferent de la beneficiària hauran de comptar amb l'autorització expressa de l'entitat a la qual pertanguen. La documentació acreditativa quedarà en poder de l'entitat sol·licitant, que serà la responsable que el personal del grup d'investigació no vinculat funcionarialment, laboralment o estatutàriament a esta compte amb l'autorització esmentada.  
  
6. Cap membre del grup, incloent-hi l'investigador o la investigadora principal, podrà formar part de més d'un grup d'investigació que sol·licite esta subvenció. Tampoc podran sol·licitar esta subvenció els membres dels grups d'investigació, incloent-hi l'investigador o la investigadora principal, amb finançament vigent en les convocatòries de subvencions a grups d'investigació realitzades per la Conselleria d'Hisenda, Economia i Administració Pública en anys anteriors. A més, cap membre del grup, incloent-hi l'investigador o la investigadora principal, que sol·licite esta subvenció podrà formar part d'altres grups i projectes amb finançament vigent de subvencions que han sigut convocades per la conselleria amb competències en matèria de política científica i investigació, excepte quan es tracte de projectes d'investigació diferents.  
  
7. Els requisits, el règim de compatibilitat i la dedicació de les investigadores o investigadors principals i de la resta dels membres del grup d'investigació hauran de complir-se el dia en què finalitze el termini de presentació de sol·licituds i mantindre's fins a la data final del termini de vigència de la subvenció.  
8. En cas que durant el període de vigència de la subvenció l'investigador o la investigadora principal acredite el gaudi d'un permís derivat de maternitat o paternitat conforme a les situacions protegides que es recullen en el règim general de la Seguretat Social o en cas d'atenció a persones en situació de dependència, d'acord amb el que disposa la Llei 39/2006, de 14 de desembre, i que esta situació impedisca que el grup puga continuar desenvolupant la seua activitat d'acord amb els objectius plantejats, es podrà sol·licitar un reajustament dels crèdits durant el període de vigència de la subvenció, que podrà ser autoritzat per l'òrgan concedent. La reassignació de l'import concedit entre diferents anys no podrà comportar una pròrroga de la duració total de la subvenció a un any diferent de les concedides en la resolució de concessió.  
  
9. L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualsevol altre requisit exigit al personal investigador participant, i caldrà comunicar-ne qualsevol variació en un termini de 10 dies a partir del dia en què es produïsca el canvi.  
  
Sext. Quantia de la subvenció i activitat finançable  
1. Es concediran un màxim de tres subvencions, amb una quantia individual màxima de 25.000 euros anuals.  
2. La subvenció tindrà una duració màxima de quatre anys i podrà finançar els conceptes següents:  
a) Gastos de personal investigador de caràcter predoctoral. El contracte laboral per formalitzar serà, preferentment, l'establit en l'article 21 de la Llei 14/2011, d'1 de juny, de la ciència, la tecnologia i la innovació, modificada per la Llei 17/2022, de 5 de setembre. La duració màxima del contracte serà de quatre anys. La dotació anual màxima per a cada un dels contractes predoctorals serà de 23.000 euros i es destinarà necessàriament a finançar el salari i la quota empresarial de la Seguretat Social. La retribució salarial mínima que hauran de rebre els investigadors en formació durant este període, que s'haurà d'indicar en cada contracte, s'ajustarà al que s'establix en l'article 7 del Reial decret 103/2019, d'1 de març, pel qual s'aprova l'Estatut del personal investigador predoctoral en formació. A més, les persones candidates als contractes hauran de reunir els requisits següents:  
  
- Tindre la nacionalitat espanyola, o ser nacional d'un estat membre de la Unió Europea, o ser estranger amb autorització o permís de residència o d'estada per estudis a Espanya.  
- Estar en possessió d'un títol expedit per una universitat espanyola o estrangera de grau.  
- Estar admés o preadmés en un programa de doctorat en una universitat de la Comunitat Valenciana. A este efecte, es considerarà que un sol·licitant està preadmés quan haja superat un mínim de 300 crèdits i haja sol·licitat la seua admissió a un programa de doctorat, sempre que haja sigut possible per qüestió d'obertura de termini.  
b) Gastos d'execució, amb un límit màxim conjunt de 2.800 euros anuals, pels conceptes següents:  
- Material fungible i bibliogràfic, amb un límit màxim de 1.000 euros anuals. No podrà finançar-se per este concepte material d'oficina ni accessoris informàtics (càmeres web, teclats, memòries USB, ratolins, etc.).  
- Gastos de difusió de les activitats del grup, amb un límit màxim de 1.500 euros anuals, com ara els gastos de publicacions del grup en revistes científiques (inclosos els gastos de traducció) o les quotes per adhesió a associacions especialitzades.  
- Gastos derivats de la participació dels membres del grup en activitats de formació específiques relacionades amb les activitats del grup previstes en el pla de treball, sempre que la quantia no excedisca de 2.800 euros anuals. A este efecte seran subvencionables per este concepte els gastos d'inscripció, així com els gastos de viatge, manutenció i allotjament amb els límits que per a estos conceptes estiguen establits en la normativa de la Generalitat sobre indemnitzacions per raó de servici.  
  
3. El límit conjunt per any dels conceptes subvencionables (gastos de personal i gastos d'execució) serà la quantia individual màxima de la subvenció, de 25.000 euros anuals.  
4. Tots els gastos hauran d'estar directament relacionats amb les activitats establides en el pla de treball del grup d'investigació.  
5. Les sol·licituds de subvenció hauran de contindre de manera obligatòria la contractació d'un investigador de caràcter predoctoral, la selecció del qual es durà a terme per part de l'entitat beneficiària, mitjançant un procés en règim de publicitat i concurrència competitiva.  
6. En el finançament dels gastos de personal investigador de caràcter predoctoral, de conformitat amb els articles 20 i 21 de la Llei 14/2011, d'1 de juny, modificada per la Llei 17/2022, de 5 de setembre, quan l'investigador o la investigadora en formació obtinga el títol de doctor o finalitze la permanència en el programa de doctorat, d'acord amb l'objecte de la subvenció, finalitzarà el període d'execució de l'ajuda predoctoral. A este efecte, es considera que s'ha obtingut el títol de doctor en la data de l'acte de defensa i aprovació de la tesi doctoral.  
  
7. No obstant això, el que disposa l'apartat anterior, si la defensa i l'aprovació de la tesi doctoral es produïx amb antelació a l'última anualitat de la subvenció, es podrà autoritzar una subvenció per a la contractació, durant el període d'orientació postdoctoral (POP), dels investigadors doctorats recentment. Este contracte serà subvencionable en el termini pendent d'execució de la subvenció amb una duració màxima d'un any, amb els mateixos límits establits en l'apartat segon del present article.  
8. Les persones del grup d'investigació, a excepció dels nous contractes finançats amb càrrec a les convocatòries d'estes bases reguladores, no podran percebre remuneracions amb càrrec a les subvencions previstes en esta convocatòria.  
9. No seran objecte de finançament amb càrrec esta subvenció els gastos en béns inventariables.  
  
Sèptim. Criteris de valoració  
1. Les sol·licituds s'avaluaran sobre un total de 100 punts segons els criteris i el barem següents:  
a) Qualitat del grup d'investigació: composició, estructura, interdisciplinarietat i coherència del grup (45 %).  
1. Fins a 20 punts: rellevància de l'investigador o investigadora principal en economia pública.  
2. Fins a 15 punts: trajectòria investigadora en economia pública la resta de membres del grup.  
3. Fins a 10 punts: composició, estructura, interdisciplinarietat i coherència del grup.  
b) Qualitat i viabilitat de la proposta del grup: objecte, pla de treball i disseny d'investigació (40 %).  
1. Fins a 20 punts: objectius, impactes esperats i metodologia.  
2. Fins a 20 punts: pla de treball i disseny d'investigació.  
c) Adequació de les activitats previstes a la proposta del grup (15 %).  
1. Fins a 15 punts: adequació de les activitats previstes en relació amb els objectius que es volen aconseguir i el temps d'execució.  
2. Al total de la puntuació assignada a l'avaluació de l'apartat anterior, es concediran 5 punts addicionals en l'avaluació de les sol·licituds que incorporen la perspectiva de gènere en el contingut de la proposta.  
  
3. En els casos d'igual puntuació durant el procés d'avaluació, per a resoldre l'empat s'atendrà la puntuació més alta obtinguda en el criteri de valoració establit en l'apartat 1.a d'este article. Si persistix l'empat, es resoldrà aplicant criteris d'equilibri de gènere. Si després d'això l'empat persistix, es resoldrà per una decisió motivada de la comissió avaluadora, i es podrà tindre en compte, entre altres factors, la data de presentació de sol·licituds, o bé fer-se un sorteig davant de l'òrgan concedent.  
4. En cas de ser necessària l'aplicació de criteris de gènere per a dirimir el desempat, tindran prioritat les sol·licituds de grups d'investigació en què la investigadora principal siga dona.  
5. Les sol·licituds presentades que complisquen els requisits exigits s'ordenaran de més a menys puntuació, atenent els criteris de valoració, i s'elaborarà la llista de sol·licituds que resultaran adjudicatàries de les ajudes, així com una llista de reserva per a cobrir les renúncies que es produïsquen. La puntuació mínima que ha d'aconseguir un grup d'investigació per a ser seleccionat queda establida en 65 punts.  
  
6. L'import de les subvencions en cap cas podrà ser d'una quantia tal que, aïlladament o en concurrència amb altres subvencions, ajudes, ingressos o recursos, supere el cost real de l'activitat subvencionada, de conformitat amb l'article 19.3 de la Llei 38/2003, de 17 de novembre, general de subvencions.  
7. En cap cas l'import de la subvenció serà superior a l'import del gasto sol·licitat per a executar-la.  
  
Octau. Forma i termini de presentació de sol·licituds  
1. La presentació de les sol·licituds s'ha de fer de conformitat amb el que disposen les bases reguladores i esta convocatòria.  
2. Les sol·licituds es presentaran en el termini de 20 dies hàbils a comptar des de l'endemà de la publicació d'esta convocatòria en el Diari Oficial de la Generalitat Valenciana (DOGV).  
3. Les sol·licituds i la documentació necessària es presentaran telemàticament per part de l'investigador o la investigadora principal del grup d'investigació mitjançant firma electrònica o certificat digital, en el termini establit en l'apartat anterior, a través de la seu electrònica de la Generalitat en l'adreça web https://sede.gva.es/.  
4. Així mateix, les sol·licituds hauran de ser firmades també electrònicament i en termini per part de la persona que tinga la representació legal de l'entitat en matèria d'investigació.  
5. Només podrà presentar-se una sol·licitud per l'investigador o la investigadora principal. En el cas que un mateix investigador o investigadora presente més d'una sol·licitud, només es considerarà vàlida l'última sol·licitud presentada dins del termini.  
  
Nové. Documentació que s'ha d'adjuntar a la sol·licitud  
1. La sol·licitud inclourà la documentació següent:  
a) Pla de treball científic tècnic que haurà d'incloure:  
- Descripció de les línies d'investigació del grup d'investigació relacionades amb l'economia pública.  
- Proposta del grup d'investigació per a la subvenció sol·licitada: objectius concrets de la investigació, metodologia, pla de treball i vinculació de l'activitat proposada amb les línies d'investigació del grup.  
  
- Pressupost detallat per conceptes de gasto previst per a fer en cada anualitat.  
b) Curriculum vitae de cada membre del grup, inclòs l'investigador o la investigadora principal.  
c) Certificat del responsable en matèria d'investigació de l'entitat beneficiària en què conste el reconeixement o l'avaluació positiva dels trams de l'activitat investigadora, de l'investigador o la investigadora principal o els projectes d'R+D+i finalitzats com a investigador principal dins del Pla nacional o estatal o del Programa marc de la Unió Europea, en què indique la referència de cada projecte i la data d'inici i finalització d'estos.  
d) Una declaració responsable de cada membre del grup, incloent-hi l'investigador o la investigadora principal, de no formar part d'un altre grup, dels que assenyala l'apartat quint d'esta convocatòria.  
  
e) Declaració de totes les subvencions sol·licitades, concedides o percebudes amb la mateixa finalitat, que s'ha d'actualitzar sempre que varie la situació declarada inicialment i remetre en el termini de 10 dies a l'òrgan instructor d'estes subvencions.  
2. Quan la sol·licitud no reunisca els requisits exigits en la Llei 39/2015, d'1 d'octubre, del procediment administratiu comú de les administracions públiques, o no s'hi adjunte la documentació que, d'acord amb esta convocatòria, siga exigible, es requerirà a l'entitat sol·licitant que, en el termini de 10 dies hàbils des de l'endemà de la recepció del requeriment, n'esmene la falta o adjunte els documents preceptius, amb l'advertiment que, si no ho fa, es considerarà que ha desistit de la sol·licitud, amb una resolució prèvia dictada en els termes que preveu la legislació administrativa.  
  
Dècim. Justificació de les subvencions  
1. La justificació de les subvencions es farà d'acord amb el que establix l'article 20 de les bases reguladores.  
2. A més, els beneficiaris d'estes ajudes estan obligats a:  
  
a) Presentar una còpia dels contractes del personal contractat amb càrrec a esta ajuda, en els quals haurà de constar expressament la vinculació amb el projecte, en el termini de dos mesos des de la notificació de resolució de concessió de la subvenció. En el mateix termini, hauran de presentar també un pressupost nou per anualitats pressupostàries que tinga en compte la data d'inici del període d'execució del projecte d'investigació. A este efecte, la data de formalització del contracte i, en tot cas, el termini límit de dos mesos naturals des de la notificació de concessió de la subvenció determina l'inici del còmput del període d'execució d'esta.  
b) Sol·licitar autorització per a modificar la distribució per conceptes de l'import concedit quan es tracte de canvis que afecten gastos de contractació de personal i canvis entre els diferents conceptes de gastos d'execució i funcionament que suposen variacions superiors al 20 % respecte al pressupost inicial previst. Estes modificacions hauran de respectar els límits màxims previstos en l'article sext d'esta convocatòria.  
  
  
Onzé. Pagament de les subvencions  
1. El pagament anticipat de l'import d'estes subvencions es farà si la Llei de pressupostos de la Generalitat o una altra norma ho establix. En este cas, el pagament anticipat de la primera anualitat pressupostària es tramitarà després de la presentació dels contractes i d'un pressupost nou per anualitats pressupostàries que tinga en compte la data d'inici del període d'execució del projecte d'investigació, d'acord amb el que preveu l'apartat deu d'esta convocatòria. El pagament anticipat de la subvenció corresponent a la segona anualitat pressupostària i següents estaran condicionats al fet que s'hagen presentat prèviament la justificació econòmica de l'anualitat pressupostària anterior, així com els informes de progrés i seguiment a què es referix l'article 22 de les bases reguladores.  
2. En un altre cas, el pagament de la subvenció s'executarà amb una justificació prèvia per l'entitat beneficiària de la realització del projecte d'acord amb la sol·licitud presentada i en els termes establits en esta convocatòria i en la resolució de concessió.  
  
Dotzé. Ordenació i instrucció  
1. L'ordenació i la instrucció del procediment per a la concessió de les subvencions convocades correspondrà a la persona titular de la direcció general competent en matèria de finançament autonòmic.  
2. La selecció dels grups d'investigació es durà a terme per part de l'òrgan instructor a proposta d'una comissió avaluadora, els membres de la qual seran nomenats per la persona titular de la direcció general competent en matèria de finançament autonòmic i estarà integrada per tres persones designades entre el personal de la direcció general. Una d'estes exercirà la presidència i dos vocals, un dels quals actuarà com a secretari, amb veu i vot.  
En aplicació del que preveu el III Pla d'igualtat de dones i hòmens de l'Administració de la Generalitat, aprovat per Acord de 5 d'agost de 2022, del Consell, i el que disposa la Llei orgànica 3/2007, de 22 de març, per a la igualtat efectiva de dones i hòmens, haurà d'haver-hi una presència equilibrada de dones i hòmens en la comissió avaluadora.  
  
3. Per a avaluar les sol·licituds, en el cas que d'acord amb l'article 17 de l'Orde 2/2019 calga establir una relació prioritzada d'estes, la direcció general competent en matèria de finançament autonòmic recaptarà l'assessorament d'experts independents.  
  
  
Tretzé. Mitjans de publicació i notificació dels diferents tràmits  
1. La publicació de les llistes previstes en el procés de selecció es farà en la seu electrònica o el portal institucional de la Generalitat en internet www.gva.es i en la pàgina web de la Conselleria d'Hisenda, Economia i Administració Pública http://www.hisenda.gva.es.  
2. La resolució de concessió es publicarà en la seu electrònica esmentada en l'apartat 1 i també en el Diari Oficial de la Generalitat Valenciana, amb expressió de les bases de la convocatòria, del programa i del crèdit pressupostari al qual s'impute la subvenció atorgada, així com la menció expressa dels grups d'investigació i les entitats beneficiàries.  
3. La publicació de la resolució de concessió tindrà els efectes de notificació a les persones interessades, d'acord amb el que disposa l'article 45.1 de la Llei 39/2015, d'1 d'octubre, del procediment administratiu comú de les administracions públiques.  
  
Catorzé. Òrgan competent per a la resolució i recursos  
1. La resolució de concessió de les subvencions convocades la dictarà per delegació la persona titular de la direcció general competent en matèria de finançament autonòmic. I això de conformitat amb l'article 18 de l'Orde 2/2019, de 7 de febrer, de la Conselleria d'Hisenda i Model Econòmic.  
2. La resolució que es dicte amb el que disposa l'article posarà fi a la via administrativa i contra esta es podrà interposar un recurs potestatiu de reposició en el termini d'un mes a comptar des de l'endemà de la notificació, o bé directament un recurs contenciós administratiu, en el termini de dos mesos a comptar des de l'endemà de la notificació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
3. El termini màxim per a resoldre les sol·licituds presentades i per a la concessió de les subvencions que s'establixen en esta convocatòria serà de sis mesos a partir de la data de finalització del termini de presentació de sol·licituds. En el cas que es requerisca a l'interessat l'esmena de la sol·licitud, el còmput d'este termini s'interromprà pel temps que hi haja entre la notificació del requeriment i el compliment efectiu pel destinatari o, en defecte d'això, pel termini concedit, d'acord amb el que establix l'article 22 de la Llei 39/2015, d'1 d'octubre, del procediment administratiu comú de les administracions públiques.  
  
  
Quinzé. Efectes  
Esta resolució tindrà efecte des de l'endemà de publicar-se en el Diari Oficial de la Generalitat Valenciana.  
  
Setzé. Recursos contra la convocatòria  
Contra este decret, que posa fi a la via administrativa, d'acord amb el que establix l'article 114 de la Llei 39/2015, d'1 d'octubre, del procediment administratiu comú de les administracions públiques, es podrà interposar directament recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des que es publique en el Diari Oficial de la Generalitat Valenciana, d'acord amb el que disposen els articles 46 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
A més, abans d'acudir a la via judicial, podrà recórrer potestativament en reposició la resolució, davant del mateix òrgan que l'ha dictada, en el termini d'un mes comptat també des de l'endemà que es publique en el Diari Oficial de la Generalitat Valenciana, de conformitat amb l'article 123 de la Llei 39/2015, d'1 d'octubre, del procediment administratiu comú de les administracions públiques.  
  
València, 8 de maig de 2024.- El subsecretari de la Conselleria d'Hisenda, Economia i Administració Pública (per delegació, Resolució 12.02.24; DOGV 9792): Carlos Pablo Gracia Calandín.